Iċ-ċentru tal-onkoloġija tal-isptar Mater Dei li x-xogħol fuqu miexi b’ritmu mgħaġġel, se jilqa’ l-ewwel pazjenti fi ftit xhur oħra u l-proċess mistenni jkun lest sal-aħħar tas-sena. F’konferenza tal-aħbarijiet għat-tnedija tal-ġimgħa ddedikata għall-għarfien dwar il-kanċer, il-Ministru tas-Saħħa Godfrey Farrugia qal li s-sodod fiċ-ċentru l-ġdid se jiżdied bi 18 għal 113 il-sodda. 31 sodda oħra se jkunu disponibbli għall-out patients. Il-Ministru qal li l-immaniġjar taċ-ċentru se jkun bbażat fuq it-tħaddim ta’ units speċjalizzati magħrufa bħala Strategic Business Units li se jitmexxew b’mod awtonomu u se jkollhom budget għalihom. Dr Farrugia qal li jekk dan il-mudell jirnexxi, se jkun estiż għall-immaniġġjar ta’ units u dipartimenti oħra fl-isptar. Huwa kkonferma li ser jiżdiedu l-kirurgi speċjalizzati fl-onkoloġija u r-rizorsi umani fit-tmexxija taċ-ċentru tal-onkoloġija. Fl-2012, instabu aktar minn 1800 cancer. Miċ-ċifri ippreżentati joħrog li kien hemm 881 ragel u 956 mara li nstabilhom xi tip ta’ kanċer. Fost l-irġiel l-iktar kanċer komuni kien tal-prostata, l-pulmun u tal-musrana, u fin-nisa l-iktar komuni kienu fis-sider u fl-għonq tal-utru. Dr Charmaine Gauci mid-dipartiment tal-promozzjoni tas-saħħa qalet li 40 fil-mija tal-każi tal-kancers jistgħu ikunu evitati b’tibdil fl-istil ta ħajja. It-tipjip, id-dieta u l-istress huma uħud mill-aktar fatturi li jikkontribwixxu għal dan il-mard. Fl-2012, kważi 27 fil-mija tal-imwiet kienu ikkaġunati mill-kanċer. Jirriżulta li b’kollox mietu 920 persuna bil-kanċer. 487 kienu irġiel u 433 kienu nisa. L-awtoritajiet tas-saħħa qegħdin iżidu l-programm ta’ screening għal diversi tipi ta’ kanċer iżda minn statistika mogħtija fil-Parlament jirriżulta li inqas minn nofs il-persuni li kienu offruti eżami tal-kanċer tal-musrana marru għal dan l-eżami. Storja: Daphne Cassar